**Приложение 1**

**Обща информация за Малките учебно-изследователски общности (МУИО)**

Във връзка с изпълнение на договор между МОН и БАН (Д01 -100/ 27. 05. 2019 г.) по реализация на програмата „Образование с наука“, Ученическият институт на БАН (УчИ-БАН) ще формира и финансира 15 Малки учебно-изследователски общности (МУИО) с цел привличане на ученици към учебно-изследователска дейност, развитие на изследователския подход в образованието и усъвършенстване на уменията на учениците за представяне на резултати пред публика.

Девет от общностите ще бъдат от областта на естествените науки, технологиите, инженерството и математиката, а останалите шест - от областта на хуманитарните и обществени науки. Всяка общност се състои от поне двама ученика и ръководител. Те ще работят по един или повече проекти и ще се събират поне два пъти месечно в период, за който се сключва договор между ръководителя на общността и БАН. Идеята е да се подготвят проекти, с които учениците да участват в Ученическата научна сесия на УчИ-БАН през 2020 година.

Възнаграждението за ръководство на една Малка учебно-изследователска общност е 800 (осемстотин) лева, като в тази сума влизат определените от закона осигуровки и отчисления. Всеки одобрен ръководител на МУИО сключва граждански договор с БАН за периода декември 2019 – май 2020 година.

Задълженията на ръководител на МУИО включват: съдействие при определяне на темата/темите, по които ще работят учениците; редовно (поне два пъти месечно) събиране на общността за обсъждане на извършената работа по проекта/проектите; направляване и поощряване на учениците в процеса на тяхната работа по проектите. Ръководителят на МУИО на всеки два месеца представя кратък отчет за разработваните теми, проведените занимания и постигнатите резултати. До края на месец септември 2020 г. разработките на членовете на общността следва да бъдат изпратени в УчИ-БАН за участие в Ученическата научна сесия през 2020 година. Изискванията за оформянето, подаването и оценяването на проектите могат да бъдат намерени на електронната страница на УчИ-БАН (<http://www.bas.bg/ученически-институт-на-бан/> ). До същата страница може да се стигне и чрез рубриката „Дейности“ на сайта на БАН ([www.bas.bg](http://www.bas.bg)).

Одобрените ръководители на МУИО ще получат покана за участие, като наблюдатели в Ученическата научна сесия на УчИ-БАН през ноември 2019 година, с цел по-близко запознаване с дейностите на УчИ-БАН и с равнището на представените ученически разработки/проекти. Онези от тях, които не живеят в София, ще бъдат командировани за сметка на УчИ-БАН. През февруари 2020 г. за всички МУИО ще бъде организиран двудневен работен семинар за обмяна на опит, за повишаване на презентационните умения и за установяване на взаимодействие между общностите. По време на семинара ще се организират и консултации със специалисти от Българската академия на науките. Разходите на участниците от градове, различни от София ще са за сметка на УчИ-БАН.